Ikke en bomulssdott å se på himmelen, pudder i løypen og sol som varmer i hytteveggen. Det er rene påskestemningen for deg som har vinterferie på østsiden av fjellet i Sør-Norge akkurat nå.

– Vi har det mye finere enn i Alpene. Her i Norge kan du få både pudder og sol og sånn vil det fortsette fremover, sier Gislefoss.

– Det blir noen fantastisk fine dager i fjellet. Husk solkrem!

DRØMMEFORHOLD: Nypreparerte løyper, sol og pudder lokker på Fagerhøy i Oppland. Foto: @miiatuovila / Instagram

Heldig hull i skydekket

Ta en titt på satellittbildet under, tatt onsdag morgen klokken 10. Det viser at skyer dekker store deler av Europa, mens Sør- og Østlandet går fri sammen med sørlige deler av Sverige.

Lenger sør i Alpene ligger skydekket tungt.

– Det er jo sol også rundt Middelhavet, men hvis du tenker vinterferie – da skal man gjerne gå på ski og ikke bade i Middelhavet, sier Gislefoss.

VÆRET SETT FRA SATELLITT: Den røde ringen viser det skyfrie området i Øst-Norge og Sverige. Alpene har skyer. Foto: EUMETSAT/MET

Været letter snart i vest

Ofte er det høytrykk som gir fint vintervær, men slik er det ikke denne gang.

Finværet skyldes et lavtrykk over Nord-Sverige som gir vind fra nordvest, og det er en godværsretning på Østlandet.

Når nordvesten står på er det Vestlandet og Nord-Norge som tar støyten. På Vestlandet er det imidlertid håp, sier Gislefos.

– Lavtrykket blir liggende tilnærmet i ro og derfor blir det lite endring i værtypen. Men om noen dager begynner det å svekkes og da åpner det for lettere vær i vest.

– Ikke gøy å sitte inne

SITTER INNE: Kristian Gislefoss må jobbe hele uken. Foto: Bård Gudim

Selv sitter Gislefoss inne på jobb hele uken og opplever finværet mest via værvarsler på datamaskinen.

– Det er ikke så gøy å sitte inne og jobbe når det er så fint ute. Jeg kunne godt hatt en uke ferie akkurat nå.

– Jeg har fri til helgen og da blir det å komme seg ut i Oslomarka.